Bussie-ongeluk: “Ons gaan nie nou die masjiene afsit nie”Hercules Homan (10) in die hospitaal. Foto: verskaf. Die Homan-gesin het Dinsdag nóg goeie nuus gekry toe ŉ dokter aan die gesin gesê het dat hy nog nie die masjiene, wat hul 10-jarige seun aan die lewe hou, wil afskakel nie. “Ons het dadelik in een stem gesê ons stem saam,” het Hercules sr. Dinsdagmiddag vanuit die Garden City-hospitaal in Johannesburg aan Maroela Media gesê. Hercules jr., die Homan-egpaar se laatlammetjie, word al vir meer as ŉ week lank in die waakeenheid van die hospitaal behandel nadat hy voorverlede Vrydag in Hendrina, Mpumalanga, deur ŉ minibus op ŉ sypaadjie getref is. Hy is Vrydag breindood verklaar en sy ouers het die moeilike besluit gemaak dat die masjiene wat hom aan die lewe hou, Maandagoggend afgeskakel sou word. Sy dokter was egter Maandag vol hoop nadat hulle hom van sy asemhalingmasjien afgehaal het en hy self kon asemhaal. Hercules het Dinsdag verdere toetse ondergaan. “Hy is vanmiddag [Dinsdag] weer vir ŉ ruk lank van die masjiene afgehaal. Alhoewel hy hierdie keer nie op sy eie asemgehaal het nie, het hy egter ander tekens van lewe getoon. Die dokter het gesê dit is ŉ teken dat daar wel breinaktiwiteit is, en dat ons nog nie die masjiene gaan afskakel nie.” Volgens sy pa sal die jongste uitslag van sy seun se breintoets eers Woensdag beskikbaar wees, waarna hulle dan die pad vorentoe sal bepaal. “Ons gaan nou sterker bid en glo,” het hy vasberade gesê. Die gesin versoek steeds gebed en is vol vertroue dat ŉ wonderwerk sal gebeur. Hercules het drie susters, Jackie Black (27), Marlize van Zyl (24) en Louise Homan (21). Hy is ‘n leerling aan Laerskool Marietjie Van Niekerk in Bethal. Die Homan-egpaar bly tans in die aande by Hercules sr. se broer in Springs, en is reg deur die dag by hul seun in die hospitaal. Die lot van die bestuurder van die minibus, wat aan ŉ spysenieringsmaatskappy behoort, is nou in die hande van die Openbare Vervolger. Daar is tot dusver geen strafregtelike stappe teen haar gedoen nie. Die ongeluk het op ŉ skerp hoek naby die seun se ouerhuis plaasgevind. Hercules het glo gebuk om een van sy skoenveters vas te bind toe die minibus om die draai gekom en hom getref het. Die vrou het glo te vinnig om die draai en te naby aan die sypaadjie gery. Lees ook: Bussie-ongeluk: Ouers waak by seun se bed, wag op nuus Ouers wag op wonderwerk ná bussie seun tref